

பாடம் : 1 – தூய்மையின்றி எந்தத் தொழுகையும் ஏற்கப்படாது என்பது குறித்து வந்துள்ளவை

1 - நபி (ஸல்) அவர்கள் கூறினார்கள் :

தூய்மையின்றி எந்தத் தொழுகையும் (இறைவனிடம்) ஏற்கப்படாது; மோசடிப் பொருளால் செய்யப்படும் எந்த தர்மமும் ஏற்கப்படாது.

இதை இப்னு உமர் (ரலி) அவர்கள் அறிவிக்கிறார்கள்.

இந்த ஹதீஸ் இரு அறிவிப்பாளர் தொடர்களில் வந்துள்ளது.

அவற்றில் ஹன்னாத் பின் அஸ்ஸரிய்யீ (ரஹ்) அவர்களது அறிவிப்பில், “தூய்மையுடன் தவிர எந்தத் தொழுகையும் ஏற்கப்படாது” என்று காணப்படுகிறது.

- அபூஈசா திர்மிதீ கூறுகிறேன்:

இந்த ஹதீஸ், இப்பாடப் பொருள் தொடர்பான ஹதீஸ்களிலேயே மிகவும் ஆதாரப்பூர்வமானதும் அழகானதும் ஆகும்.

இப்பாடப் பொருள் தொடர்பான ஹதீஸ், தந்தை (உசாமா) வழியாக அபுல்மலீஹ் (ரஹ்) அவர்களிடமிருந்தும் அபூஹுரைரா (ரலி), அனஸ் (ரலி) ஆகியோரிடமிருந்தும் அறிவிக்கப்பட்டுள்ளது.

அபுல்மலீஹ் (ரஹ்) அவர்களின் தந்தையின் பெயர் உசாமா பின் உமைர் (ரலி) என்பதாகும்.

அபுல்மலீஹ் அவர்களின் இயற்பெயர் ஆமிர் என்பதாகும்; ஸைத் பின் உசாமா பின் உமைர் அல்ஹுதலீ என்றும் சொல்லப்படுகிறது.

பாடம் : 2 – தூய்மையின் சிறப்பு குறித்து வந்துள்ளவை

2 - அல்லாஹ்வின் தூதர் (ஸல்) அவர்கள் கூறினார்கள்:

’முஸ்லிமான’ அல்லது ‘முஃமினான’ (இறைநம்பிக்கை கொண்ட) அடியார் அங்கத் தூய்மை (உளூ) செய்யும்போது தமது முகத்தைக் கழுவினால், கண்களால் நிகழ்ந்த பாவங்கள் அனைத்தும் (முகத்தைக் கழுவிய) ‘நீருடன்’ அல்லது ‘நீரின் கடைசித் துளியுடன்’ அல்லது இது போன்ற வேறொரு வார்த்தையில் கூறினார்கள். அதனுடன் முகத்திலிருந்து வெளியேறிவிடுகின்றன.

அவர் கைகளைக் கழுவும்போது கைகளால் செய்த பாவங்கள் அனைத்தும் (கைகளைக் கழுவிய) ‘நீருடன்’ அல்லது ‘நீரின் கடைசித் துளியுடன்’ வெளியேறிவிடுகின்றன. இறுதியில் அவர் (கால்களைக் கழுவி முடிக்கும்போது) பாவங்களிலிருந்து தூய்மை அடைந்தவராக (அங்கிருந்து) செல்கிறார்.

இதை அபூஹுரைரா (ரலி) அவர்கள் அறிவிக்கிறார்கள்.

இந்த ஹதீஸ் இரு அறிவிப்பாளர் தொடர்களில் வந்துள்ளது.

- அபூஈசா திர்மிதீ கூறுகிறேன்:

மாலிக் பின் அனஸ் (ரஹ்) அவர்கள் சுஹைல் பின் அபீஸாலிஹ் (ரஹ்) அவர்கள் வழியாக அறிவிக்கும் இந்த ஹதீஸ், ‘ஹசன் ஸஹீஹ்’ தரத்தில் அமைந்ததாகும்.

அறிவிப்பாளர் சுஹைல் அவர்களின் தந்தை அபூஸாலிஹ் அஸ்ஸம்மான் ஆவார். அவருடைய இயற்பெயர் ‘தக்வான்’ என்பதாகும்.

அபூஹுரைரா (ரலி) அவர்களின் இயற்பெயர் விஷயத்தில் கருத்து வேறுபாடு நிலவுகிறது. சிலர் அவரது பெயர் ‘அப்துஷம்ஸ்’ என்றும், வேறு சிலர் ’அப்துல்லாஹ் பின் அம்ர்’ என்றும் கூறுகின்றனர். இரண்டாவது கருத்தே முஹம்மத் பின் இஸ்மாயீல் அல்புகாரீ (ரஹ்) கருத்தாகும். இதுவே மிகச் சரியான கருத்தும் ஆகும்.

- அபூஈசா திர்மிதீ கூறுகிறேன்:

இப்பாடப் பொருள் தொடர்பான ஹதீஸ்,, உஸ்மான் பின் அஃப்பான் (ரலி), ஸவ்பான் (ரலி), ஹூனாபிஹீ (ரலி), அம்ர் பின் அபசா (ரலி), சல்மான் அல் ஃபாரிசீ (ரலி), அப்துல்லாஹ் பின் அம்ர் (ரலி) ஆகியோர் வாயிலாகவும் அறிவிக்கப்பட்டுள்ளது. (மேற்கண்ட ஸுனாபிஹீ என்பார் நபித்தோழர் ஆவார்.)

அபூபக்ர் அஸ்ஸித்தீக் (ரலி) அவர்களிடமிருந்து நபிமொழிகளை அறிவிக்கும் மற்றொரி ஸுனாபிஹீ என்பவர் அல்லாஹ்வின் தூதர் (ஸல்) அவர்களிடமிருந்து (நேரடியாக) எதையும் செவியுற்றவர் அல்லர். அப்துர் ரஹ்மான் பின் உசைலா என்பதே அவரது இயற்பெயராகும்; அபூஅப்தில்லாஹ் என்பது அவரது குறிப்புப் பெயராகும்.

இவர் நபி (ஸல்) அவர்களைச் சந்திப்பதற்காக (மதீனாவுக்கு)ச் சென்று கொண்டிருந்தார். அவர் (வழியில் இருந்தஓது நபி (ஸல்) அவர்கள் இறந்துவிட்டார்கள். (அதனால் இவர் நபி (ஸல்) அவர்களைச் சந்திக்கவில்லை.) இவர் நபி (ஸல்) அவர்களிடமிருந்து பல ஹதீஸ்களை அறிவித்துள்ளார். (எனினும், அவையனைத்தும் அவர் நபியவர்களிடமிருந்து நேரடியாகச் செவியுற்றவை அல்ல.)

நபித்தோழரான ஸுனாபிஹ் பின் அல்அஉசர் அல்அஹ்மசீ (ரலி) அவர்களுக்கும் ‘ஸுனாபிஹீ’ எனும் பெயர் கூறப்படுகிறது. (ஆனால், அது சரியான தகவல் இல்லை.)

நான் “(மற்ற இறைத்தூதர்களைப் பின்பற்றிய மக்களைவிட) அதிக மக்கள் எண்ணிக்கை கொண்டவன் என (மறுமை நாளில்) பெருமிதம் கொள்வேன். எனவே, நீங்கள் எனக்குப் பின்னர் (உங்களிடையே) போரிட்டு (உங்களை மாய்த்து)க் கொள்ளாதீர்கள்” என்று நபி (ஸல்) அவர்கள் கூறியதை நான் செவியுற்றேன் என அறிவிப்பவர், இந்த ஸுனாபிஹ் பின் அல்அஉசர் (ரலி) அவர்கள்தான்.

பாடம் : 3 – “தொழுகையின் திறவுகோல் தூய்மை ஆகும்” என்பது குறித்து வந்துள்ளவை

3 – நபி (ஸல்) அவர்கள் கூறினார்கள்:

தொழுகையின் திறவுகோல் தூய்மை ஆகும். தொழுகையில் (புறச் செயல்களைத்) தடை செய்வது ‘தக்பீர்’ ஆகும்; (புறச் செயல்களை) அனுமதிப்பது ‘சலாம்’ ஆகும்.

இதை அலீ (ரலி) அவர்கள் அறிவிக்கிறார்கள்.

இந்த ஹதீஸ் நான்கு அறிவிப்பாளர் தொடர்களில் வந்துள்ளது.

- அபூஈசா திர்மிதீ கூறுகிறேன்:

இந்த ஹதீஸ், இப்பாடப் பொருளில் வந்துள்ள ஹதீஸ்களில் மிகவும் ஆதாரப்பூர்வமானதும் அழகானதும் ஆகும்.

(இந்த ஹதீஸின் அறிவிப்பாளர் தொடரில் மூன்றாவது அறிவிப்பாளராக இடம்பெற்றுள்ள) அப்துல்லாஹ் பின் முஹம்மத் பின் அக்கீல் (ரஹ்) அவர்கள் (ஹதீஸ் துறையில்) உண்மையாளர் ஆவார். எனினும், இவரது நினைவாற்றல் குறித்து அறிஞர்களில் சிலர் விமர்சித்துள்ளனர்.

”அப்துல்லாஹ் பின் முஹம்மத் பின் அக்கீல் (ரஹ்) அவர்கள் அறிவிக்கும் ஹதீஸை அஹ்மத் பின் ஹன்பல் (ரஹ்), இஸ்ஹாக் பின் ராஹவைஹி (ரஹ்), ஹுமைதீ (ரஹ்) ஆகியோர் ஆதாரமாக ஏற்றுவந்தனர்” என்றும், “அவர் நபிமொழி அறிவிப்பில் நடுத்தரமானவர்” (முகாரிபுல் ஹதீஸ்) என்றும் (என் ஆசிரியர்) முஹம்மத் பின் இஸ்மாயில் அல்புகாரீ (ரஹ்) அவர்கள் கூறியதை நான் கேட்டுள்ளேன்.

இப்பாடப் பொருள் தொடர்பான ஹதீஸ், ஜாபிர் (ரலி), அபூசயீத் அல்குத்ரீ (ரலி) ஆகியோர் வாயிலாகவும் அறிவிக்கப்பட்டுள்ளது.

4 – அல்லாஹ்வின் தூதர் (ஸல்) அவர்கள் கூறினார்கள்:

சொர்க்கத்தின் திறவுகோல் தொழுகையாகும். தொழுகையின் திறவுகோல் அங்கத் தூய்மை (உளூ) ஆகும்.

இதை ஜாபிர் பின் அப்தில்லாஹ் (ரலி) அவர்கள் அறிவிக்கிறார்கல்.

பாடம் : 4 – கழிப்பிடத்திற்குச் செல்லும் போது ஓத வேண்டிய பிரார்த்தனை

5 – அனஸ் பின் மாலிக் (ரலி) அவர்கள் கூறியதாவது:

நபி (ஸல்) அவர்கள் கழிப்பிட்த்திற்குள் நுழையும்போது, “அல்லாஹும்ம இன்னீ அஊது பிக்க மினல் குபுஸி வல் கபீஸி” (இறைவா! அருவருக்கத்தக்கவற்றிலிருந்தும் இழிவானவற்றிலிருந்தும் உன்னிடம் நான் பாதுகாப்புக் கோருகிறேன்) என்றோ, அல்லது “அல்லாஹும்ம இன்னீ அஊது பிக்க மினல் குப்ஸி வல்கபாயிஸி” என்றோ கூறுவார்கள்.

(இந்த ஹதீஸின் அறிவிப்பாளரான) ஷுஅபா (ரஹ்) அவர்கள் கூறுகிறார்கள்:

(எனக்கு இந்த ஹதீஸை அறிவித்த) அப்துல் அஸீஸ் பின் ஸுஹைப் (ரஹ்) அவர்கள் மற்றொரு முறை (இந்த ஹதீஸை எனக்கு அறிவிக்கும்போது ‘அல்லாஹும்ம இன்னீ அஊது பிக்க’ (என்பதற்குப் பகரமாக) “அஊது பில்லாஹ்” (அல்லாஹ்விடம் பாதுகாப்புக் கோருகிறேன்) என்று அறிவித்தார்கள்.

இந்த ஹதீஸ் இரு அறிவிப்பாளர் தொடர்களில் வந்துள்ளது.

-அபூஈசா திர்மிதீ கூறுகிறேன்:

இப்பாடப்பொருள் தொடர்பான ஹதீஸ், அலீ (ரலி), ஸைத் பின் அர்கம் (ரலி), ஜாபிர் (ரலி), இப்னு மஸ்ஊத் (ரலி) ஆகியோர் வாயிலாகவும் அறிவிக்கப்பட்டுள்ளது.

அனஸ் (ரலி) அவர்கள் அறிவித்துள்ள மேற்கண்ட ஹதீஸே இப்பாடப்பொருளில் வந்துள்ள ஹதீஸ்களில் மிகவும் ஆதாரப்பூர்வமானதும் அழகானதுமாகும். (காரணம்:)

ஸைத் பின் அர்கம் (ரலி) அவர்களிடமிருந்து வரும் அறிவிப்பாளர் தொடரில் குழப்பம் (இள்திராப்) உள்ளது.

(எவ்வாறெனில்,) ஹிஷாம் அத்தஸ்துவாயீ அவர்களும், சயீத் பின் அபீ அரூபா அவர்களும் இந்த ஹதீஸை கத்தாதா (ரஹ்) அவர்களிடமிருந்து அறிவிக்கின்றனர்.

ஆனால், ஹிஷாம் அவர்களது அறிவிப்பில், ஸைத் பின் அர்கம் (ரலி) அவர்களிடமிருந்து கத்தாதா நேரடியாகக் கேட்டதைப் போன்றும், சயீத் அவர்களது அறிவிப்பில் ஸைத் பின் அர்கம் (ரலி) அவர்களிடமிருந்து காசிம் பின் அவ்ஃப் அவர்களும், அன்னாரிடமிருந்து கத்தாதா அவர்களும் கேட்ட்தைப் போன்றும் காணப்படுகிறது.

மேலும், மற்றொரு குழப்பமும் இந்த அறிவிப்பாளர் தொடரில் உள்ளது. (அதன் விவரம் வருமாறு:)

ஷுஅபா (ரஹ்), மஅமர் (ரஹ்) ஆகியோரது அறிவிப்பில், கத்தாதா (ரஹ்) அவர்கள் நள்ர் பின் அனஸ் (ரஹ்) அவர்களிடமிருந்து இந்த ஹதீஸைக் கேட்ட்தாக இடம்பெற்றுள்ளது.

ஆனால், ஷுஅபாவுடைய அறிவிப்பில் நள்ர் அவர்கள் ஸைத் பின் அர்கம் (ரலி) அவர்களிடம் கேட்ட்தாகவும், மஅமருடைய அறிவிப்பில் நள்ர் அவர்கள் தம் தந்தை அனஸ் (ரலி) அவர்களிடம் கேட்ட்தாகவும் காணப்படுகிறது.

நான் இந்தக் குழப்பம் தொடர்பாக (என் ஆசிரியர்) முஹம்மத் பின் இஸ்மாயீல் அல்புகாரீ (ரஹ்) அவர்களிடம் கேட்டேன். அதற்கு அவர்கள், “இரு விதமான அறிவிப்புகளும் கத்தாதா (ரஹ்) அவர்களிடமிருந்து வந்திருக்கலாம்” என்று விடையளித்தார்கள்.

6 – அனஸ் பின் மாலிக் (ரலி) அவர்கள் கூறியதாவது:

நபி (ஸல்) அவர்கள் கழிப்பிடத்திற்குள் நுழையும்போது, “அல்லாஹும்ம இன்னீ அஊது பிக்க மினல் குப்ஸி வல்கபாயிஸி (இறைவா! ஆண், பெண் ஷைத்தான்களி(ன் தீங்கி)லிருந்து உன்னிடம் பாதுகாப்புக் கோருகிறேன்” என்று கூறுவார்கள்.

-அபூஈசா திர்மிதீ கூறுகிறேன்:

இது ‘ஹசன் ஸஹீஹ்’ தரத்தில் அமைந்த ஹதீஸ் ஆகும்.

பாடம் : 5 – கழிப்பிடத்திலிருந்து வெளியேறும்போது ஓத வேண்டிய பிரார்த்தனை

7 – ஆயிஷா (ரலி) அவர்கள் கூறியதாவது:

நபி (ஸல்) அவர்கள் கழிப்பிட்த்திலிருந்து வெளியேறும்போது “குஃப்ரானக்க (இறைவா! உன்னிடம் பாவமன்னிப்பு வேண்டுகிறேன்)” என்று கூறுவார்கள்.

-அபூஈசா திர்மிதீ கூறுகிறேன்:

இது ‘ஹசன் ஃகரீப்’ தரத்தில் அமைந்த ஹதீஸ் ஆகும் (காரணம்:) இந்த ஹதீஸ் இஸ்ராயில் பின் யூனுஸ் (ரஹ்) அவர்களிடமிருந்து யூசுஃப் பின் அபீபுர்தா (ரஹ்) அவர்கள் வழியாகத் தவிர வேறு வழியில் வந்திருப்பதாக நாம் அறியவில்லை.

அபூபுர்தா பின் அபீமூசா (ரஹ்) அவர்களின் இயற்பெயர். ஆமிர் பின் அப்தில்லாஹ் பின் கைஸ் அல்அஷ்அரீ என்பதாகும்.

இப்பாடப் பொருள் தொடர்பான ஹதீஸ். ஆயிஷா (ரலி) அவர்கள் வழியாகத் தவிர வேறு வழியில் வந்திருப்பதாக நாம் அறியவில்லை.

பாடம் – 6 – மலஜலம் கழிக்கும்போது தொழும் திசையை (கிப்லா) முன்னோக்குவதற்கு வந்துள்ள தடை

8 – அல்லாஹ்வின் தூதர் (ஸல்) அவர்கள் கூறினார்கள்:

நீங்கள் கழிப்பிடத்திற்குச் சென்று மலஜலம் கழிக்கும்போது கிப்லா (கஅபா)த் திசையை முன்னோக்கி அமரவும் வேண்டாம்; அதற்குப் புறம் காட்டி அமரவும் வேண்டாம். மாறாக, கிழக்கு நோக்கியோ மேற்கு நோக்கியோ திரும்பி (அமர்ந்து)கொள்ளுங்கள்.

இதன் அறிவிப்பாளரான அபூ அய்யூப் அல்அன்சாரீ (ரலி) அவர்கள் கூறுகிறார்கள்:

நாங்கள் ஷாம் (சிரியா) நாட்டுக்குச் சென்றிருந்தபோது அங்குள்ள கழிப்பறைகள் கிப்லாவை முன்னோக்கி (அமரும் விதத்தில்) கட்டப்பட்டிருப்பதைக் கண்டோம். ஆகவே, நாங்கள் மலஜலம் கழிக்கும்போது (கிப்லாவின் திசையிலிருந்து) திரும்பிக்கொண்டோம்; (அதற்காக) அல்லாஹ்விடம் பாவமன்னிப்பும் கோரினோம்.

-அபூஈசா திர்மிதீ கூறுகிறேன்:

இப்பாடப் பொருள் தொடர்பான ஹதீஸ், அப்துல்லாஹ் பின் அல்ஹாரிஸ் பின் ஜஸு அஸ்ஸுபைதீ (ரலி), மஅகில் பின் அபீமஅகில் எனப்படும் மஅகில் பின் அபில்ஹைஸம் (ரலி), அபூஉமாமா (ரலி), அபூஹுரைரா (ரலி), சஹ்ல் பின் ஹுனைஃப் (ரலி) ஆகியோர் வாயிலாகவும் அறிவிக்கப்பட்டுள்ளது.

அபூஅய்யூப் (ரலி) அவர்கள் வழியாக அறிவிக்கப்படும் இந்த ஹதீஸே இப்பாடப் பொருளில் வந்துள்ள ஹதீஸ்களில் மிகவும் அழகானதும் ஆதாரப்பூர்வமானதும் ஆகும்.

அபூஅய்யூப் (ரலி) அவர்களின் இயற்பெயர் காலித் பின் ஸைத் என்பதாகும்.

ஸுஹ்ரீ (ரஹ்) அவர்களின் இயற்பெயர் முஹம்மத் பின் முஸ்லிம் பின் உபைதில்லாஹ் பின் ஷிஹாப் அஸ்ஸுஹ்ரீ என்பதாகும். அபூபக்ர் என்பது அவரது குறிப்புப் பெயராகும்.

(இமாம் ஷாஃபி (ரஹ்) அவர்களின் மாணவரான) அபுல்வலீத் அல்மக்கீ (ரஹ்) அவர்கள் கூறுகிறார்கள்:

“நபி (ஸல்) அவர்கள். ‘மலஜலம் கழிக்கும்போது கிப்லாவை முன்னோக்கவும் வேண்டாம்; அதற்குப் புறம் காட்டவும் வேண்டாம்’ என்று கூறியதன் பொருள், திறந்தவெளியில் அவ்வாறு செய்ய வேண்டாம் என்பதேயாகும். ஆனால், கட்டப்பட்ட கழிவறைகளில் கிப்லாவை முன்னோக்க அனுமதி இருக்கிறது” என்று அபூஅப்தில்லாஹ் முஹம்மத் பின் இத்ரீஸ் அஷ்ஷாஃபிஈ (ரஹ்) அவர்கள் கூறினார்கள்.

இவ்வாறே இஸ்ஹாக் பின் ராஹவைஹி (ரஹ்) அவர்களும் தெரிவித்துள்ளார்கள்.

அஹ்மத் பின் ஹன்பல் (ரஹ்) அவர்கள், “(கட்டடங்களில் அவ்வாறு செய்யலாம் என்று வந்துள்ள) இந்த அனுமதி, மலஜலம் கழிக்கும்போது கிப்லாவுக்குப் புறம் காட்டலாம் என்பதற்கு மட்டுமே பொருந்தும், கட்டடமாக இருந்தாலும் கிப்லாவை முன்னோக்குவது கூடாதுதான்” என்று கூறியுள்ளார்கள். திறந்த வெளியிலோ கழிப்பறையிலோ கிப்லாவை முன்னோக்குவதற்கு அனுமதியிருப்பதாக அவர்கள் கருஹ்டவில்லை என்றே தெரிகிறது.

பாடம் : 7 – மலஜலம் கழிக்கும்போது கிப்லாவை முன்னோக்க வந்துள்ள அனுமதி

9 – ஜாபிர் பின் அப்தில்லாஹ் (ரலி) அவர்கள் கூறியதாவது:

சிறுநீர் கழிக்கும்போது கிப்லாவை முன்னோக்க வேண்டாமென நபி (ஸல்) அவர்கள் எங்களுக்குத் தடை விதித்திருந்தார்கள். எனினும், அவர்கள் இறப்பதற்கு ஓர் ஆண்டுக்கு முன் கிப்லாவை முன்னோக்கிய(படி அவர்கள் சிறுநீர் கழித்த)தை நான் கண்டேன்.

இந்த ஹதீஸ் இரு அறிவிப்பாளர் தொடர்களில் வந்துள்ளது.

இப்பாடப் பொருள் தொடர்பான ஹதீஸ், அபூகத்தாதா (ரலி), ஆயிஷா (ரலி), அம்மார் பின் யாசிர் (ரலி) ஆகியோர் வாயிலாகவும் அறிவிக்கப்பட்டுள்ளது.

-அபூஈசா திர்மிதீ கூறுகிறேன்:

ஜாபிர் (ரலி) அவர்கள் அறிவிக்கும் மேற்கண்ட ஹதீஸ், ‘ஹசன் ஃகரீப்’ தரத்தில் அமைந்ததாகும்.

10 – அபூகத்தாதா அல்அன்சாரீ (ரலி) அவர்கள் கூறியதாவது:

நபி (ஸல்) அவர்கள் கிப்லாவை முன்னோக்கிச் சிறுநீர் கழிப்பதை நான் கண்டேன்.

அபூகத்தாதா (ரலி) அவர்கள் வழியாக இப்னு லஹீஆ என்பார் அறிவிக்கும் இந்த ஹதீஸைவிட நபி (ஸல்) அவர்களைக் குறித்து ஜாபிர் (ரலி) அவர்கள் அறிவித்துள்ள முந்தைய ஹதீஸே மிகவும் ஆதாரப்பூர்வமானதாகும். \*ஏனெனில், இந்த ஹதீஸின் அறிவிப்பாளர் தொடரில் நான்காவது அறிவிப்பாளராக இடம்பெற்றுள்ள,) இப்னு லஹீஆ என்பார், ஹதீஸ் துறை அறிஞர்களிடம் பலவீனமான அறிவிப்பாளர் ஆவார். அவரது நினைவாற்றால் குறித்து யஹ்யா பின் சயீத் அல்கத் தான் உள்ளிட்டோர் விமர்சித்து) அவரைப் பலவீனமானவர் என்று கூறியுள்ளனர்.

11 – இப்னு உமர் (ரலி) அவர்கள் கூறியதாவது:

ஒரு நாள் நான் என் சகோதரி(யும் நபியவர்களின் துனைவியுமான) ஹஃப்ஸா (ரலி) அவர்களது வீட்டின் (கூரை)மீது (ஒரு வேலையாக) ஏறினேன். அப்போது நபி (ஸல்) அவர்கள் ஷாம் (சிரியா) நாட்டின் திசையை முன்னோக்கியும் கஅபாவுக்குப் புறம் காட்டியும் இயற்கைக் கடனை நிறைவேற்ற அமர்ந்திருப்பதைக் கண்டேன்

-அபூஈசா திர்மிதீ கூறுகிறேன்:

இது ‘ஹசன் ஸஹீஹ்’ தரத்தில் அமைந்த ஹதீஸ் ஆகும்.

பாடம் : 8 - நின்று கொண்டு சிறுநீர் கழிப்பதற்கு வந்துள்ள தடை.

12 – ஆயிஷா (ரலி) அவர்கள் கூறியதாவது:

நபி (ஸல்) அவர்கள் நின்றுகொண்டு சிறுநீர் கழிப்பார்கள் என யாரேனும் உங்களிடம் சொன்னால், அதை நீங்கள் நம்பாதீர்கள். நபி (ஸல்) அவர்கள் உட்கார்ந்துதான் சிறுநீர் கழித்துவந்தார்கள்.

இப்பாடப் பொருள் தொடர்பான ஹதீஸ், உமர் (ரலி), புரைதா (ரலி) அப்துர் ரஹ்மான் பின் ஹசனா (ரலி) ஆகியோர் வாயிலாகவும் அறிவிக்கப்பட்டுள்ளது.

-அபூஈசா திர்மிதீ கூறுகிறேன்:

ஆயிஷா (ரலி) அவர்கள் அறிவித்துள்ள மேற்கண்ட ஹதீஸ், இப்பாடப் பொருளில் வந்துள்ள ஹதீஸ்களில் மிகவும் அழகானதும் ஆதாரப்பூர்வமானதும் ஆகும்.

உமர் (ரலி) அவர்கள் கூறினார்கள்: நான் நின்றுகொண்டு சிறுநீர் கழித்துக்கொண்டிருப்பதை நபி (ஸல்) அவர்கள் கண்டார்கள். அப்போது “உமரே! நின்றுகொண்டு சிறுநீர் கழிக்காதீர்” என்று (என்னிடம்) கூறினார்கள். அதன் பின்னர் நான் நின்றுகொண்டு சிறிநீர் கழிப்பதில்லை.

இந்த அறிவிப்பை இப்னு உமர் (ரலி) அவர்களிடமிருந்து நாஃபிஉ (ரஹ்) அவர்களும், நாஃபிஉ அவர்களிடமிருந்து அப்துல் கரீம் பின் அபில்முகாரிக் என்பாரும் அறிவிக்கின்றனர்.

இதை நபி (ஸல்) அவர்களுடன் தொடர்புப்படுத்தி அப்துல் கரீம் பின் அபில்முகாரிக் என்பார் மட்டுமெ அறிவிக்கிறார். இவர் நபிமொழி அறிஞர்களிடம் பலவீனமான அறிவிப்பாளர் ஆவார். இவரை அய்யூப் அஸ்ஸக்தியானீ (ரஹ்) அவர்கள், பலவீனமானவர் என்று விமர்சித்துள்ளார்கள்.

உமர் (ரலி) அவர்கள், “நான் இஸ்லாத்தை ஏற்றதிலிருந்து நின்றுகொண்டு சிறுநீர் கழிகத்ததில்லை” என்று கூறியதாக இப்னு உமர் (ரலி) அவர்களிடமிருந்து நாஃபிஉ (ரஹ்) வழியாக உபைதுல்லாஹ் பின் உமர் பின் ஹஃப்ஸ் (ரஹ்) அவர்கள் அறிவித்துள்ளார்கள்.

உபைதுல்லாஹ் அவர்கள் வழியாக வந்துள்ள இந்த அறிவிப்பே அப்துல் கரீம் பின் அபில் ம்காரிக் என்பாரின் (முந்தைய) அறிவிப்பைவிட ஆதாரப்பூர்வமானதாகும்.

இந்த விஷயத்தில் புரைதா (ரலி) அவர்களிடமிருந்து வந்துள்ள ஹதீஸ் வலுக்குறைந்தது (ஃகைரு மஹ்ஃபூழ்) ஆகும்.

ஆக, நின்றுகொண்டு சிறுநீர் கழிப்பதற்கு வந்துள்ள விலக்கு, தடை செய்யப்பட்டது (ஹராம்) என்ற பொருளில் வந்ததன்று. மாறாக, ‘ஒழுக்க போதனை’ (தார்மீகப் பண்பு) என்ற அடிப்படையிலானதாகும். மேலும், “நீ நின்றுகொண்டு சிறுநீர் கழிப்பது ஒழுங்கீனமான செயலாகும்” என அப்துல்லாஹ் பின் மஸ்ஊத் (ரலி) அவர்கள் கூறியதாக அறிவிக்கப்பட்டுள்ளது (இங்கு நினைவு கூறத் தக்கதாகும்.)

பாடம் : 9 – நின்றுகொண்டு சிறுநீர் கழிப்பதற்கு வந்துள்ள அனுமதி

13 – ஹுதைஃபா பின் அல்யமான் (ரலி) அவர்கள் கூறியதாவது:

நபி (ஸல்) அவர்கள் ஒரு சமூகத்தாரின் குப்பைக் குழிக்குச் சென்று அங்கு நின்றுகொண்டு சிறுநீர் கழித்தார்கள். அப்போது அங்கத் தூய்மை (உளூ) செய்வதற்கான தண்ணீரை அவர்களிடம் நான் கொண்டு சென்றேன். (அவர்கள் சிறுநீர் கழிப்பதைக் கண்டு) நான் பின்வாங்கிச் செல்லலானேன்.

அப்போது அவர்கள் என்னை (தமக்கு அருகில்) அழைத்தார்கள். நான் (சென்று) அவர்களுக்குப் பின்பக்கம் நின்றுகொண்டேன். பிறகு அவர்கள் அங்கத் தூய்மை (உளூ) செய்தார்கள். அப்போது தம் (கால்களைக் கழுவுவதற்குப் பதிலாக ஈரக் கையால்) தம் காலுறைகள் (மோஜா) மீது தடவி (மஸ்ஹு செய்திடலா)னார்கள்.

-அபூஈசா திர்மிதீ கூறுகிறேன்:

வகீஉ (ரஹ்) அவர்கள் இந்த ஹதீஸை அஃமேஷ் (ரஹ்) வழியாக அறிவித்துவிட்டு, “காலுறைகள் மீது மஸ்ஹுச் செய்வது தொடர்பாக வந்துள்ள நபிமொழி அறிவிப்புகளில் இந்த அறிவிப்பே மிகவும் ஆதாரப்பூர்வமானதாகும்” என்று கூறியதை நான் கேட்டேன் என ஜாருத் (ரஹ்) அவர்கள் என்னிடம் கூறினார்கள்.

மேலும், இந்த ஹதீஸை வகீஉ (ரஹ்) அவர்கள் கூறியதை நான் கேட்டேன் என அபூஅம்மார் ஹுசைன் பின் ஹுரைஸ் (ரஹ்) அவர்களும் என்னிடம் தெரிவித்தார்கள்.

இவ்வாறு ஹுதைஃபா (ரலி) அவர்கள் அறிவித்தாக அபூவாயில் வழியாக மன்ஸூர் (ரஹ்) அவர்களும் உபைதா (ரஹ்) அள்ளப்பீ (ரஹ்) அவர்களும் அறிவித்துள்ளனர்.

இந்த ஹதீஸ், முஃகீரா பின் ஷுஅபா (ரலி) அவர்கள் வாயிலாகவும் அறிவிக்கப்பெற்றுள்ளது. எனினும், இந்த அறிவிப்பைவிட ஹுதைஃபா (ரலி) அவர்களிடமிருந்து அபூவாயில் (ரஹ்) அவர்கள் அறிவிக்கும் அறிவிப்பே மிகவும் ஆதாரப்பூர்வமானதாகும்.

(இந்த நபிமொழியின் அடிப்படையில்) அறிஞர்களில் ஒரு குழுவினர் நின்றுகொண்டு சிறுநீர் கழிப்பது அனுமதிக்கப்பட்தாகும் என்று கூறியுள்ளனர்.

இந்த ஹதீஸை அபீதா பின் அம்ர் அஸ்ஸல்மானி (ரஹ்) அவர்கள் வழியாக இப்ராஹீம் அந்நகஈ (ரஹ்) அவர்களும் அறிவித்துள்ளார்கள்.

அபீதா பின் அம்ர் (ரஹ்) அவர்கள் மூத்த தாபிஉகளில் ஒருவராவார். அபீதா அவர்கள், “நபி (ஸல்) அவர்கள் இறப்பதற்கு ஈராண்டுகளுக்கு முன் நான் இஸ்லாத்தைத் தழுவிவிட்டேன்” என்று கூறியதாகவும் அறிவிக்கப்பட்டுள்ளது.

(ஹதீஸ் துறையில்) ‘உபைதா அள்ளப்பீ’ என்ற பெயரில் அறியப்படுபவர் இப்ராஹீம் அந்நகஈ (ரஹ்) அவர்களின் மாணவர் ஆவார். (மேற்கண்ட அபீதா பின் அம்ர் என்பவர் இப்ராஹீம் அந்நகஈ (ரஹ்) அவர்களின் ஆசிரியர் ஆவார்.) உபைதா பின் அள்ளப்பீ அவர்களின் தந்தை பெயர் முஅத்திப் என்பதாகும்; அபூஅப்தில் கரீம் என்பது உபைதாவின் குறிப்புப் பெயராகும்.

பாடம் : 10 – இயற்கைக் கடனை நிறைவேற்றும்போது மறைக்க வேண்டியது தொடர்பாக வந்துள்ளவை

14 – அனஸ் (ரலி) அவர்கள் கூறியதாவது:

நபி (ஸல்) அவர்கள் இயற்கைக் கடனை நிறைவேற்ற நாடும்போது, தரையை நெருங்கும்வரை தமது ஆடையை உயர்த்தமாட்டார்கள்.

-அபூஈசா திர்மிதீ கூறுகிறேன்:

இவ்வாறு அனஸ் (ரலி) அவர்கள் கூறியதாக அஃமஷ் வழியாக முஹம்மத் பின் ரபீஆ (ரஹ்) அவர்களும் அறிவித்துள்ளார்கள்.

“நபி (ஸல்) அவர்கள் இயற்கைக் கடனை நிறைவேற்ற நாடும்போது தரையை நெருங்கும்வரை தமது ஆடையை உயர்த்தமாட்டார்கள்” என இப்னு உமர் (ரலி) அவர்கள் அறிவித்ததாக அஃமஷ் வழியாக வகீஉ (ரஹ்) அவர்களும் அபூயஹ்யா அல்ஹிம்மானி (ரஹ்) அவர்களும் அறிவித்துள்ளனர்.

எனினும், (அனஸ் (ரலி), இப்னு உமர் (ரலி) ஆகியொர் அறிவித்துள்ள) இவ்விரு ஹதீஸ்களும் (இடையில் அறிவிப்பாளர் விடுபட்ட) முர்சல் வகை ஹதீஸ்களாகும். (ஏனெனில்,) அஃமஷ் அவர்கள் அனஸ் (ரலி) அவர்களிடமிருந்தோ வேறெந்த நபித்தோழரிடமிருந்தோ எந்த நபிமொழியையும் (நேரடியாக) செவியுற்றதில்லை என்று கூறப்படுகிறது.

ஆனால், அஃமஷ் (ரஹ்) அவர்கள், அனஸ் பின் மாலிக் (ரலி) அவர்களைப் பார்த்துள்ளார்கள். “நான் அனஸ் (ரலி) அவர்கள் தொழும்போது பார்த்தேன்” என்று கூறி, (அனஸ் (ரலி) அவர்களின்) தொழுகையைப் பற்றி அஃமஷ் அவர்கள் வர்ணித்துள்ளார்கள்.

அஃமஷின் இயற்பெயர் சுலைமான் பின் மிஹ்ரான். (குறிப்புப் பெயர்:) அபூமுஹம்மத் அல்காஹிலீ என்பதாகும். அஃமஷ் அவர்கள், ‘காஹில்’ குலத்தாரால் விடுதலை செய்யப்பட்ட அவர்களின் முன்னாள் அடிமையாவார்.

“என் தந்தை (மிஹ்ரான்) அவர்கள் சிறிய வயதில் (எதிரி நாட்டிலிருந்து இஸ்லாமிய நாட்டுக்குக் கொண்டுசெல்லப்பட்டவர் ஆவார். அவரை (கூஃபாவாசியான) மஸ்ரூக் (பின் அல்அஜ்தஉ) அவர்கள் தம்முடைய வாரிசாக ஆக்கிக் கொண்டார்கள்” என அஃமஷ் (ரஹ்) அவர்கள் கூறியுள்ளார்கள்.

பாடம் : 11 – (மலஜலம் கழித்தபின்) வலக்கரத்தால் துப்புரவு செய்வது அருவருக்கத் தக்க செயலாகும் என்பது குறித்து வந்துள்ளவை

15 – அபூகத்தாதா அல்அன்சாரீ (ரலி)அவர்கள் கூறியதாவது:

நபி (ஸல்) அவர்கள், “ஒருவர் தமது வலக் கரத்தால் பிறவி உறுப்பைத் தொடக்கூடாது” எனத் தடை விதித்தார்கள்.

இப்பாடப் பொருள் தொடர்பான ஹதீஸ், ஆயிஷா (ரலி), சல்மான் அல்ஃபாரிசீ (ரலி), அபூஹுரைரா (ரலி), சஹ்ல் பின் ஹுனைஃப் (ரலி) ஆகியோராலும் அறிவிக்கப்பட்டுள்ளது.

-அபூஈசா திர்மிதீ கூறுகிறேன்:

மேற்கண்ட ஹதீஸ் ‘ஹசன் ஸஹீஹ்’ தரத்தில் அமைந்தாகும் அபூகத்தாதா அல்அன்சாரீ (ரலி) அவர்களின் இயற்பெயர் ஹாரிஸ் பின் ரிப்ஈ என்பதாகும்.

இந்த ஹதீஸின் அடிப்படையிலேயே செயல்பட வேண்டுமென பெரும்பாலான அறிஞர்கள் கருதுகின்றனர். மலஜலம் கழித்தபின் வலக்கையால் துப்புரவு செய்வதை அவர்கள் அருவருக்கத்தக்க (தடை செய்யப்பட்ட) செயல் என்று அவர்கள் கூறியுள்ளனர்.

பாடம் : 12 – கற்களால் துப்புரவு செய்தல்

16 – அப்துர் ரஹ்மான் பின் யஸீத் (ரஹ்) அவர்கள் கூறியதாவது:

சல்மான் அல்ஃபாரிசீ (ரலி) அவர்களிடம், “மலஜலம் கழிக்கும் முறை உட்பட அனைத்தையுமே உங்கள் இறைதூதர் உங்களுக்குக் கற்றுத் தந்துள்ளாராமே?” என்று (இணைவைப்பாளர்களால் பரிகாசத்துடன்) கேட்கப்பட்டது.

அதற்உ சல்மான் (ரலி) அவர்கள், “ஆம் (உண்மைதான்): மலஜலம் கழிக்கும்போது கிப்லாவை முன்னோக்க வேண்டாமென்றும், (மலஜலம் கழித்தபின்) வலக் கரத்தால் துப்புரவு செய்ய வேண்டாமென்றும், மூன்றைவிடக் குறைவான கற்களால் துப்புரவு செய்ய வேண்டாமென்றும், காய்ந்த கெட்ட்ச் சானத்தாலோ எலும்பாலோ துப்புரவு செய்ய வேண்டாமென்றும் எங்களை (எங்கள் நபி (ஸல்)) தடுத்தார்கள்” என்று கூறினார்கள்.

-அபூஈசா திர்மிதீ கூறுகிறேன்:

இப்பாடப் பொருள் தொடர்பான ஹதீஸ், ஆயிஷா (ரலி), குஸைமா பின் ஸாபித் (ரலி), ஜாபிர் (ரலி), கல்லாத் அவர்களின் தந்தை சாயிப் (ரலி) ஆகியோர் வாயிலாகவும் அறிவிக்கப்பட்டுள்ளது.

ஆயினும், இது தொடர்பாக வந்துள்ள ஹதீஸ்களில் சல்மான் (ரலி), அவர்களின் அறிவிப்பே, ‘ஹசன் ஸஹீஹ்’ தரத்தில் அமைந்ததாகும். இந்த (நபிமொழியில் இடம்பெற்றுள்ள) செய்தியே பெரும்பாலான நபித்தோழர்கள், அவர்களுக்குப் பின்வந்தவர்கள் ஆகியோரின் கருத்தாகும்.

“கற்களால் துப்புரவு செய்யும்போது மலஜலத்தின் அடையாளம் நீங்கிவிட்டால், அதுவே போதுமனதாகும்; தண்ணீரால் துப்புரவு செய்யாவிட்டாலும் சரியே” என்று அவர்கள் அனைவரும் கருதுகின்றனர்.

அறிஞர்களான சுஃப்யான் அஸ்ஸவ்ரீ (ரஹ்), அப்துல்லாஹ் பின் அல்முபாரக் (ரஹ்), ஷாஃபிஈ (ரஹ்), அஹ்மத் பின் ஹன்பல் (ரஹ்), இஸ்ஹாக் பின் ராஹவைஹி (ரஹ்) ஆகியோரும் இவ்வாறே கருதுகின்றனர்.

பாடம் : 13 – இரண்டு கற்களால் துப்புரவு செய்வது தொடர்பாக வந்துள்ளவை

17 – அப்துல்லாஹ் பின் மஸ்ஊத் (ரலி) அவர்கள் கூறியதாவது:

(ஒருமுறை) நபி (ஸல்) அவர்கள் இயற்கைக் கடனை நிறைவேற்றச் சென்றார்கள். அப்போது “எனக்கான மூன்று கற்களை எடுத்துவாருங்கள்” என்றுசொன்னார்கள். நான் இரண்டு கற்களையும் ஒரு கெட்டிச் சாணத்தையும் எடுத்துவந்தேன். அவர்கள் இரண்டு கற்களை (மட்டும்) எடுத்துக்கொண்டார்கள். கெட்டிச் சாணத்தை எறிந்துவிட்டார்கள். மேலும், “இது (சாணம்) அசுத்தமாகும்” என்று சொன்னார்கள்.

இந்த ஹதீஸ் இரு அறிவிப்பாளர் தொடர்களில் வந்துள்ளது.

-அபூஈசா திர்மிதீ கூறுகிறேன்:

மேற்கண்ட ஹதீஸ் மேலும் ஐந்து அறிவிப்பாளர் தொடர்கள் வழியாகவும் வந்துள்ளது.

1. கைஸ் பின் ராபீஉ, அபூஇஸ்ஹாக் அவர்களிடமிருந்தும்- அபூஇஸ்ஹாக், அபூஉபைதா அவர்களிடமிருந்தும் – அபூஉபைதா, அப்துல்லாஹ் பின் மஸ்ஊத் (ரலி) அவர்களிடமிருந்தும் அறிவித்துள்ளார்கள்.

2,3. மஅமர், அம்மார் பின் ருஸைக் ஆகிய இருவரும் அபூஇஸ்ஹாக் அவர்களிடமிருந்தும்- அபூஇஸ்ஹாக், அல்கமாவிடமிருந்தும்- அல்ஹமா, அப்துல்லாஹ் பின் மஸ்ஊத் (ரலி) அவர்களிடமிருந்தும் அறிவித்துள்ளனர்.

4. ஸுஹைர், அபூஇஸ்ஹாக் அவர்களிடமிருந்தும் அபூஇஸ்ஹாக், அப்துர் ரஹ்மான் பின் அல்அஸ்வதிடமிருந்தும்- அப்துர் ரஹ்மான் தம் தந்தை அஸ்வத் பின் யஸீத்திடமிருந்தும்- அஸ்வத், அப்துல்லாஹ் பின் மஸ்ஊத் (ரலி) அவர்களிடமிருந்தும் அறிவித்துள்ளனர்.

5. ஸகரிய்யா பின் அபீஸாயிதா, அபூஇஸ்ஹாக் அவர்களிடமிருந்தும்- அபூ இஸ்ஹாக், அப்துர் ரஹ்மான் பின் யஸீதிடமிருந்தும்- அப்துர் ரஹ்மான், அஸ்வத் பின் யஸீதிடமிருந்தும்- அஸ்வத், அப்துல்லாஹ் பின் மஸ்ஊத் (ரலி) அவர்களிடமிருந்தும் அறிவித்துள்ளனர்.

இந்த ஹதீஸின் அறிவிப்பாளர் தொடர்களில் குழப்பம் (இள்திராப்) உள்ளது.

-அபூஈசா திர்மிதீ கூறுகிறேன்:

நான், அப்துல்லாஹ் பின் அப்திர்ரஹ்மான் அத்தாரிமீ (ரஹ்) அவர்களிடம், “அபூஇஸ்ஹாக் அவர்கலிடமிருந்து அறிவிக்கப்படும் அறிவிப்பாளர் தொடர்களில் எது சரியான அறிவிப்பாளர் தொடர்?” என்றூ கேட்டேன். அது குறித்து அவர்கள் எந்த தீர்ப்பும் கூறவில்லை.

நான் இதைக் குறித்து இமாம் புகாரீ (ரஹ்) அவர்கலிடம் வினவினேன். அவர்களும் இது குறித்து எந்தத் தீர்வும் கூறவில்லை. ஆனால் அபூஇஸ்ஹாக்கிடமிருந்து ஹுஹைர் அறிவிக்கும் (நான்காவது) அறிவிப்பாளர் தொடரைத்தான் இமாம் புகாரீ (ரஹ்) அவர்கள் சரியானதெனக் கருதியதாகத் தெரிகிறது. ஏனெனில், அந்த அறிவிப்பாளர் தொடரைத்தான் அவர்கள் தமது ஸஹீஹுல் புகாரியில் இடம்பெறச் செய்துள்ளார்கள்.

-அபூஈசா திர்மிதீ கூறுகிறேன்:

இப்பாடப் பொருள் தொடர்பான ஹதீஸ்களி(ன் அறிவிப்பாளர் தொடர்களில் அபூஇஸ்ஹாக் (ரஹ்) அவர்கள் வழியாக இஸ்ராயீல் அறிவிக்கும் ஹதீஸ்தான் என்னிடத்தில் மிகவும் சரியானதாகும். ஏனெனில், அபூஇஸ்ஹாக்கின் அறிவிப்பை (மேற்கண்ட) மற்ற அறிவிப்பாளர்களைவிட இஸ்ராயீல் அவர்களே நினைவாற்றல் மிக்கவராக ஆவார். மேலும், அவரது அறிவிப்புக்கு கைஸ் பின் ரபீஉ (ரஹ்) அவர்களின் ஹதீஸ் வலு சேர்க்கிறது.

” அபூஇஸ்ஹாக் (ரஹ்) அவர்களிடமிருந்து சுஃப்யான் அஸ்ஸவ்ரீ (ரஹ்) அவர்கள் அறிவிக்கும் ஹதீஸை நான் கைவிட்டதற்குக் காரணம், இஸ்ராயீல் மீது நான் வைத்திருந்த முழு நம்பிக்கைதான். ஏனெனில் இஸ்ராயீல், அபூஇஸ்ஹாக்கின் அறிவிப்புகளை எனக்கு நிறைவாக அறிவிப்பவராக இருந்தார்” என அப்துர் ரமான் பின் மஹ்தீ (ரஹ்) அவர்கள் தெரிவித்துள்ளார்கள்.

அபூஇஸ்ஹாக்கிடமிருந்து ஸுஹைர் அறிவிக்கும் அறிவிப்பு வலுவானதன்று. ஏனெனில், அபூஇஸ்ஹாக்கின் இறுதிக் காலத்தில்தான் அவரிடமிருந்து ஸுஹைர் ஹதீஸைச் செவியுற்றுள்ளார்.

“ஸாயிதா மற்றும் ஸுஹைர் ஆகிய இருவரும் அறிவித்துள்ள ஒரு ஹதீஸை நீங்கள் செவியுற்றால், அதைப் பிறரிடம் நீங்கள் செவியுறாமல் இருப்பது குறித்துப் பொருட்படுத்த வேண்டாம்; அபூஇஸ்ஹாக்கிடமிருந்து ஸுஹைர் அறிவிக்கும் அறிவிப்பைத் தவிர” என்று அஹ்மத் பின் ஹன்பல் (ரஹ்) அவர்கள் கூறியதாக அஹ்மத் பின் அல்ஹசன் அத்திர்மிதீ (ரஹ்) அவர்கள் கூறக் கேட்டுள்ளேன்.

அபூஇஸ்ஹாக் அவர்களின் இயற்பெயர், அம்ர் பின் அப்தில்லாஹ் அஸ்ஸபீஈ அல்ஹம்தானீ என்பதாகும்.

(மேற்கண்ட ஹதீஸின் அறிவிப்பாளர் தொடரில் வரும்) அபூஉபைதா தம் தந்தை அப்துல்லாஹ் பின் மஸ்ஊத் (ரலி) அவர்களிடமிருந்து ஹதீஸ் எதையும் செவியுறவில்லை. அவருடைய இயற்பெயரும் அறியப்படவில்லை. (இந்தக் கருத்தை பின்வரும் தகவல் உறுதி செய்கிறது:)

அம்ர் பின் முர்ரா (ரஹ்) அவர்கள் கூறுகிறார்கள்: நான் அபூஉபைதாவிடம், “நீங்கள் (உங்கள் தந்தை) அப்துல்லாஹ் பின் மஸ்ஊத் (ரலி) அவர்களிடமிருந்து கேட்ட எதையேனும் நினைவில் வைத்திருக்கிறீர்களா?” என்று கேட்டேன். அதற்கு அவர்கள் “இல்லை” என்றார்கள்.

பாடம் : 14 – எதைக் கொண்டு துப்புரவு செய்யலாகாது என்பது குறித்து வந்துள்ளவை

18 – அல்லாஹ்வின் தூதர் (ஸல்) அவர்கள் கூறினார்கள்:

(மலஜலம் கழித்தபின்) கெட்டிச் சாணம், எலும்பு ஆகியவற்றால் துப்புரவு செய்யாதீர்கள். ஏனெனில், அவை உங்கள் சகோதர (இனத்தா)ரான ஜின்களின் உணவாகும்.

இதை அப்துல்லாஹ் பின் மஸ்ஊத் (ரலி) அவர்கள் அறிவிக்கிறார்கள்.

இப்பாடப் பொருள் தொடர்பான ஹதீஸ், அபூஹுரைரா (ரலி), சல்மான் அல்ஃபாரிசீ (ரலி), ஜாபிர் (ரலி), இப்னு உமர் (ரலி) ஆகியோர் வாயிலாகவும் அறிவிக்கப்பட்டுள்ளது.

-அபூஈசா திர்மிதீ கூறுகிறேன்:

அப்துல்லாஹ் பின் மஸ்ஊத் (ரலி) அவர்கள், “ஜுன்கள் நபி (ஸல்) அவர்களைச் சந்தித்த இரவில் அவர்களுடன் யாரும் இருந்தார்களா?” என்று அல்கமா (ரஹ்) அவர்கள் கேட்டார்கள்... என்று தொடங்கும் நீண்ட ஹதீஸ், ஷஅபீ (ரஹ்) அவர்களிடமிருந்து மற்றோர் அறிவிப்ப்பாளர் தொடரிலும் வந்துள்ளது.

அதில், “நபி (ஸல்) அவர்கல் கெட்டிச் சாணம், எலும்பு ஆகியவற்றால் (மலஜலம் கழித்தபின்) துப்புரவு செய்யாதீர்கள், ஏனெனில் அவை, உங்கள் சகோதர (இனத்தா)ரான ஜின்களின் உணவாகும்” என்று கூறியதாக இடம்பெற்றுள்ளது.

இவ்விரு அறிவிப்புகளில் இஸ்மாயீல் அவர்கள் வாயிலாக வந்துள்ள (இந்த) அறிவிப்பே, ஹஃப்ஸ் பின் ஃகியாஸ் என்பார் இடம்பெற்றுள்ள (முந்தைய) அறிவிப்பாளர் தொடரைவிட மிகவும் சரியானதாகத் தெரிகிறது.

இந்த ஹதீஸின் அடிப்படையிலேயே செயல்பட வேஎண்டுமென அறிஞர்கள் கருந்துகிறார்கள்.

பாடம் : 15 – தண்ணீரால் துப்புரவு செய்வது பற்றி வந்துள்ளவை

19 – முஆதா பின்த் அப்தில்லாஹ் (ரஹ்) அவர்கள் கூறியதாவது:

ஆயிஷா (ரலி) அவர்கள் (எங்களிடம்). “உங்கள் கணவர்களிடம் தண்ணீரால் துப்புரவு செய்யச் சொல்லுங்கள். நான் அவர்களிடம் இதைக் கூற வெட்கப்படுகிறேன். ஏனெனில். அல்லாஹ்வின் தூதர் (ஸல்) அவரகள் இவ்வாறுதான் (தண்ணீர் மூலமே துப்புரவு) செய்து வந்தார்கள்” என்று கூறினார்கள்.

இந்த ஹதீஸ் இரு அறிவிப்பாளர் தொடர்களில் வந்துள்ளது.

இப்பாடப் பொருள் தொடர்பான ஹதீஸ், ஜரீர் பின் அப்தில்லாஹ் அல் பஜலீ (ரலி), அனஸ் (ரலி). அபூஹுரைரா (ரலி) ஆகியோர் வாயிலாகவும் அறிவிக்கப்பட்டுள்ளது.

--அபூஈசா திர்மிதீ கூறுகிறேன்:

இது ‘ஹசன் ஸஹீஹ்’ தரத்தில் அமைந்த ஹதீஸ் ஆகும்.

இந்த ஹதீஸின் அடிப்படையிலேயே செயல்பட வேண்டுமென அறிஞர்கள் கருதுகின்றனர்; கற்களால் துப்புரவு செய்வது போதுமானதாக இருப்பினும், தண்ணீரால் துப்புரவு செய்வதையே அவர்கள் சிறந்ததாகவும் விருப்பமானதாகவும் கருதுகின்றனர். சுஃப்யான் அஸ்ஸவ்ரீ, அப்துல்லாஹ் பின் அல்முபாரக், ஷாஃபிஈ, அஹ்மத் பின் ஹன்பல், இஸ்ஹாக் பின் ராஹவைஹி (ரஹ்) ஆகியோர் இவ்வாறே கூறியுள்ளனர்.

பாடம் : 16 – நபி (ஸல்) அவர்கள் இயற்கைக் கடனை நிறைவேற்ற எண்ணினால், தொலைவான இடத்திற்குச் செல்வார்கள் என்பது குறித்து வந்துள்ளவை

20 – முஃகீரா பின் ஷுஅபா (ரலி) அவர்கள் கூறியதாவது:

நான் நபி (ஸல்) அவர்களுடன் ஒரு பயணத்தில் இருந்தேன். அப்போது நபி (ஸல்) அவர்கள் இயற்கைக் கடனை நிறைவேற்றுவதற்காகத் தொலைவான இடத்திற்குச் சென்றார்கள்.

இப்பாடப் பொருள் தொடர்பான ஹதீஸ், அப்துர் ரஹ்மான் பின் அபீகுராத் (ரலி), அபூகத்தாதா (ரலி), ஜாபிர் (ரலி), உபைத் (ரலி), அபூமூசா (ரலி), இப்னு அப்பாஸ் (ரலி), பிலால் பின் அல்ஹாரிஸ் (ரலி ஆகியோர் வாயிலாகவும் அறிவிக்கப்பட்டுள்ளது.

-அபூஈசா திர்மிதீ கூறுகிறேன்:

இது ‘ஹசன் ஸஹீஹ்’ தரத்தில் அமைந்த ஹதீஸ் ஆகும்.

“நபி (ஸல்) அவர்கள் தங்குவதற்காக மென்மையான இத்தைத் தேர்வு செய்வார்கள்” என்று அறிவிக்கப்பட்டுள்ளது.

(இந்த ஹதீஸின் நான்காவது அறிவிப்பாளரான) அபூசலாமா (ரஹ்) அவர்களின் இயற்பேயர், அப்துல்லாஹ் பின் அப்திர் ரஹ்மான் பின் அவ்ஃப் அஸ்ஸுஹ்ரீ என்பதாகும்.

பாடம் : 17 – குளியலறையில் சிறுநீர் கழிப்பது தகாத செயலாகும் என்பது குறித்து வந்துள்ளவை

21 – அப்துல்லாஹ் பின் முஃகஃப்பல் (ரலி) அவர்கள் கூறியதாவது:

நபி (ஸல்) அவர்கள், ஒரு மனிதன் தமது குளியலறையில் சிறுநீர் கழிக்க வேண்டாமெனத் தடை விதித்தார்கள். மேலும், “பெரும்பாலும் இதனால்தான் மன ஊசலாட்டம் ஏற்படுகிறது” என்று கூறினார்கள்.

இந்த ஹதீஸ் இரு அறிவிப்பாளர் தொடர்களில் வந்துள்ளது.

இப்பாடப்பொருள் தொடர்பான ஹதீஸ், (பெயர் குறிப்பிடப்படாத) நபித்தோழர்களில் ஒருவர் வாயிலாகவும் அறிவிக்கப்பட்டுள்ளது.

-அபூஈசா திர்மிதீ கூறுகிறேன்:

இது ‘ஃகரீப்’ தரத்தில் அமைந்த ஹதீஸ் ஆகும்.

இந்த ஹதீஸ், அஷ்அஸ் அல்அஃமா எனப்படும் அஷ்அஸ் பின் அப்தில்லாஹ் (ரஹ்) அவர்கள் வழியாக மட்டுமே நபி (ஸல்) அவர்களின் கூற்றாக (மர்ஃபூஉ) வந்துள்ளது என்றே நாம் அறிகிறோம்.

அறிஞர்களில் ஒரு குழுவினர், குளியலறையில் சிறுநீர் கழிப்பதை அருவருக்கத்தக்க செயல் என்று கூறுகின்றனர். பெரும்பாலும் மன ஊசலாட்டம் இதனால்தான் ஏற்படுகிறது என்றும் அவர்கள் கூறுகின்றனர்.

அறிஞர்களில் வேறுசிலர், இது அனுமதிக்கப்பட்ட செயல் என்று கூறுகின்றனர். இவர்களில் இம்னு சீரீன் (ரஹ்) அவர்களும் ஒருவராவார்.

இப்னு சீரீன் (ரஹ்) அவர்களிடம். “பெரும்பாலும் மன ஊசலாட்டம் இதனால்தான் ஏற்படுகிறது என்று சொல்லப்பட்டுள்ளதே?” என வினவப்பட்டது. அதற்கு அவர்கள், “அல்லாஹ் நம் அதிபதி; (படைப்பதில்) அவனுக்கு இணையாக எவருமில்லை (அப்படியிருக்கும்போது, குளியலறையில் சிறுநீர் கழிப்பது என்ன செய்துவிடும்?)” என்று கூறினார்கள்.

“குளியலறையில் தண்ணீர் வழிந்தோடும் வசதி இருந்தால், அங்கு சிறுநீர் கழிப்பது அனுமதிக்கப்பட்டுள்ளது” என்று அப்துல்லாஹ் பின் அல்முபாரக் (ரஹ்) அவர்கள் கூறியுள்ளார்கள்.

இந்த தகவலை அப்துல்லாஹ் பின் அல்முபாரக் (ரஹ்) அவர்களிடமிருந்து ஹிப்பான் பின் மூசா (ரஹ்) அவர்கள் வழியாக அஹ்மத் பின் அப்தா அல்ஆமுலீ (ரஹ்) அவர்கள் எமக்கு அறிவித்தார்கள்.

பாடம் : 18 – பல் துலக்கல் தொடர்பாக வந்துள்ளவை

22 -